Betogers maak amok in RandfonteinBetogers in Randfontein. Foto: @Lybirith / Twitter Altesaam 12 mense is Woensdag weens openbare geweld in hegtenis geneem nadat hulle in Randfontein in die Wes-Rand betoog het. Lt.kol. Lungelo Dlamini, ŉ polisiewoordvoerder van Gauteng, het gesê die betogers is in hegtenis geneem nadat hulle klippe na verbygaande voertuie op die R28-pad gegooi het en die pad ook met brandende bande versper het. Die pad moes vir verkeer gesluit word, maar is intussen opgeruim en weer vir verkeer oopgemaak. Die betogers het ook ŉ vragmotor aan die brand gesteek. Na wat verneem word, moes die polisie die betogers met traangas uitmekaar dryf. Die betogers het daarna na die R41 en N14, in die rigting van Ventersdorp, opgeruk en dié paaie ook met brandende bande versper. Die N14 was teen 12:00 vir verkeer gesluit en verkeersbeamptes het alternatiewe roetes aan motoriste uitgewys. – SAPA